Document ID: /roh_data/filtered/fineweb-2-filterrobots_roh.jsonl.gz/40917

Il president american Donalt Trump è sa ludà avant ses aderents d’avair mess sin il chau Washington. Cun ses slogan «Keep America great» («Mantegnair grondius ils Stadis Unids») va el en la cursa per sia reelecziun. Il republican da 73 onns ha avertì ils preschents ch’ils democrats veglian destruir ils Stadis Unids sco quai ch’els sa preschentian il mument.
Bler parolas – pauc concret
En ses pled ha el plinavant fatg diever da sias tipicas parolas da cumbat electoral, scrivan las agenturas da novitads. Uschia ha el per exempel declerà che nagin’autra regenza haja cuntanschì tant sco la sia durant dus onns e mez. I giaja cun l’economia uschè bain sco anc mai, la quota da dischoccupaziun saja fitg bassa ed ils Stadis Unids vegnian respectads sin nivel internaziunal. Er il futur na saja anc mai stà uschè grondius. Insatge ha però mancà: Trump n’è strusch s'exprimì pli concret davart sia agenda politica.
Florida – in «Swing State» d'impurtanza
Che Trump cumenza ses cumbat electoral a Florida n’è nagina casualitad. I sa tracta dal terz impurtant stadi federativ – almain quai che pertutga las vuschs dals electurs delegads. Plinavant è Florida in dals stadis nua ch’i n’è betg cler, sche la glieud elegia ils democrats u ils republicans – pia in uschenumnà «Swing State».
RR novitads 06:00